
Pielikums
Ieinteresētā piegādātāja ierosinājumi:
Nolikuma pielikums “Tehniskā specifikācija/Tehniskais piedāvājums”.	

Pozīcija “Elektriska vai hidrauliska muguras daļas pacelšana”
Ierosinājums: Lūdzam svītrot formulējumu "vai hidrauliska" un noteikt prasību "Elektriska muguras daļas pacelšana", jo elektriskā regulēšana nodrošina ergonomiskāku un drošāku pacienta pozicionēšanu, samazina personāla fizisko slodzi un ir piemērotāka intensīvai ikdienas lietošanai.
Atbilde:
Minētā prasība ierobežotu konkurenci, tehniskā specifikācija netiks mainīta.

Pozīcija “Elektriski regulējams augstums ar pulti un/vai pedāli”
Ierosinājums: Prasība "Elektriski regulējams augstums ar pulti un/vai pedāli" nav viennozīmīgi saprotama. Nav skaidrs, vai ar pedāli ir domāts elektrisks vadības pedālis elektriskai augstuma regulēšanai vai hidraulisks pedālis augstuma regulēšanai. Lūdzam precizēt prasību, skaidri norādot, kāds vadības risinājums ir paredzēts.
Atbilde: Tehniskajā specifikācijā iekļautā norāde "elektriski regulējams" neparedz hidraulisku pedāli vai pogu.

Pozīcija: “Augstuma regulācija vismaz 45-75 cm diapazonā”
Ierosinājums: Lūdzam pārskatīt augstuma regulācijas diapazonu, nosakot maksimālo augstumu vismaz 95 cm. Lielāks maksimālais augstums nodrošina ergonomiskākus darba apstākļus medicīnas personālam, samazina fizisko slodzi aprūpes laikā un uzlabo piekļuvi pacientam dažādu manipulāciju veikšanai.
Atbilde: Tehniskā specifikācija tiks precizēta. Augstuma regulācija vismaz šādā diapazonā: 45 cm – 77 cm. Prasība pieļauj dažādus kušetes augstuma diapazonus, t.sk. līdz 95 cm.

Pozīcija: “Kušetes kāju regulācija, lai nodrošinātu stabilu kušetes novietošanu uz nelīdzenas virsmas”
Ierosinājums: Lūdzam svītrot prasību "Kušetes kāju regulācija, lai nodrošinātu stabilu kušetes novietošanu uz nelīdzenas virsmas", jo standarta medicīniskās kušetes ir paredzētas lietošanai uz līdzenām iekštelpu grīdām ārstniecības iestādēs. Prasība par kāju regulāciju izmantošanai uz nelīdzenas virsmas nav raksturīga šāda veida medicīniskajām kušetēm un nepamatoti ierobežo atbilstošu piedāvājumu iesniegšanas iespējas.
Atbilde: Prasība tiks dzēsta.

Pozīcija: “Maksimālā pieļaujamā drošas lietošanas slodze vismaz 150 kg”
Ierosinājums: Lūdzam pārskatīt prasību un noteikt maksimālo pieļaujamo drošas lietošanas slodzi vismaz 180 kg. Lielāka drošas darba slodze nodrošina plašākas pacientu aprūpes iespējas, atbilst mūsdienu medicīniskā aprīkojuma prasībām un uzlabo kušetes drošību un ilgmūžību.
Atbilde: Minētā prasība ierobežotu konkurenci, tehniskā specifikācija netiks mainīta.

Pozīcija: “Virsmas polsterētas un pārvilktas ar materiālu, kas piemērots intensīvai tīrīšanai un dezinfekcijai”
Ierosinājums: Lūdzam precizēt prasību, aizstājot to ar detalizētāku funkcionālo aprakstu: "Virsma polsterēta ar pārklājumu, kas ir ūdensnecaurlaidīgs, antibakteriāls, izturīgs pret noberzumiem, ķermeņa izdalījumiem, eļļām un taukiem." Šāds formulējums precīzāk raksturo materiāla ekspluatācijas īpašības un nodrošina atbilstību medicīniskā aprīkojuma ikdienas lietošanas un dezinfekcijas prasībām.
Atbilde: Tehniskā specifikācija tiks precizēta. Virsmas polsterētas un pārvilktas ar ūdensnecaurlaidīgu materiālu, kas piemērots intensīvai tīrīšanai un dezinfekcijai.

